钦定古今图书集成/理学汇编/学行典/第070卷 > 淮南子 > 《缪称训》
## 钦定古今图书集成/理学汇编/学行典/第070卷 > 淮南子 > 《缪称训》

勇士一呼，三军皆辟，其出之也诚，故倡而不和，意而
不戴，中心必有不合者也。故舜不降席而王天下者，
求诸己也。故“上多故则民多诈矣。”身曲而景直者，未
之闻也。说之所不至者，容貌至焉；容貌之所不至者，
感或至焉。感乎心，明乎智，发而成形，精之至也。可以
形势接，而不可以昭誋。戎翟之马，皆可以驰驱，或近
或远，唯造父能尽其力。《三苗》之民，皆可使忠信。或贤
或不肖，唯唐、虞能齐其美，必有不传者。中行、缪伯手
搏虎而不能生也，盖力优而克，不能及也。用百人之
所能，则得百人之力；举千人之所爱，则得千人之心。
辟若伐树而引其本，千枝万叶，则莫得弗从也。慈父
之爱子，非为报也，不可内解于心。圣人之养民，非求
用也。性不能已，若火之自热，水之自寒，夫有何修焉？
及恃其力，赖其功者，若失火舟中。故君子见始斯知
终矣。媒妁誉人，而莫之德也；取庸而强饭之，莫之爱
也。虽亲父慈母，不加于此。有以为，则恩不接矣。故送
往者，非所以迎来也；施死者，非专为生也。诚出于己，
则所动者远矣。锦绣“登庙，贵文也；圭璋在前，尚质也。
文不胜质，之谓君子。故终年为车，无三寸之辖不可
以驱驰；匠人斲户，无一尺之楗不可以闭藏。故君子
行思乎其所结。心之精者，可以神化而不可以导人；
目之精者，可以消泽而不可以昭誋在混冥之中，不
可谕于人。”故舜不降席而天下治，桀不下陛而天下
乱，盖情甚乎叫呼也。无诸己，求诸人，古今未之闻也。
同言而民信，信在言前也；同令而民化，诚在令外也。
圣人在上，民迁而化，情以先之也。动于上，不应于下
者，情与令殊也。故《易》曰：“亢龙有悔，三月婴儿。”未知利
害也。而慈母之爱愈笃者，情也。故言之用者，昭昭乎
小哉；不言之用者，旷旷乎大哉。

“两心不可以得一人，一心可以得百人。”男子树兰，美
而不芳；继子得食，肥而不泽，情不相与往来也。
甯戚击牛角而歌，桓公举以大政；雍门子以哭见孟
尝君，涕流沾缨。歌哭众人之所能为也。一发声，入人
耳，感人心，情之至也。故唐、虞之法可效也，其谕人心
不可及也。